Komisjoni määrus (EÜ) nr 1949/2003,

3. november 2003,

millega muudetakse I lisa määruses (EMÜ) nr 2658/87 tariifi- ja statistikanomenklatuuri ning ühise tollitariifistiku kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, [1] viimati muudetud komisjoni määrusega (EÜ) nr 2176/2002, [2] eriti selle artikli 9 lõike 1 punkti a,

ning arvestades järgmist:

(1) Vastavalt määruse (EMÜ) nr 2658/87 I lisas kehtestatud kaupade koondnomenklatuurile tuleb teatavad köögiviljapõhised kastmed klassifitseerida rubriiki 2103, samal ajal kui töödeldud või konserveeritud köögiviljad kuuluvad gruppi 20.

(2) Selleks et lihtsustada rubriiki 2103 kuuluvate toodete ja gruppi 20 kuuluvate toodete eristamist, lisati komisjoni 17. veebruari 1997. aasta määrusega (EÜ) nr 288/97, millega muudetakse tariifi- ja statistikanomenklatuuri ning ühist tollitariifistikku käsitleva määruse (EMÜ) nr 2658/87 I lisa ning tunnistatakse kehtetuks mitmed klassifitseerimist käsitlevad määrused, [3] kaupade koondnomenklatuuri grupile 20 lisamärkus 1. Kõnealuses lisamärkuses tehakse vahet selle alusel, kui suur osa tootest läbib standarditud metallsõela. Kõnealuse kriteeriumi kohaselt käsitletakse kastmena toodet, mille koostisosade massist vähemalt 80 % läbib metallsõela.

(3) Vastavalt kaupade kirjeldamise ja kodeerimise harmoneeritud süsteemi selgitava märkuse A osale rubriigi 2103 kohta hõlmab mõiste "kastmed" teatavaid köögi- või puuviljapõhiseid tooteid, mis on põhiliselt vedelikud, emulsioonid või suspensioonid ja sisaldavad mõnikord nähtavaid köögi- või puuviljatükikesi. Kõnealused tooted erinevad grupi 20 töödeldud või konserveeritud köögi- ja puuviljadest selle poolest, et neid kasutatakse kastmena, st toidu lisandina või teatavate toitude valmistamisel, mitte ei ole mõeldud sellisena söömiseks.

(4) Tänapäeval on turule toodud uut liiki köögiviljapõhine kaste, mis sisaldab nähtavaid ja äratuntavaid köögi- või puuviljatükikesi, kuid mille koostisosade massist alla 80 % läbib sõela. Koondnomenklatuuri grupi 21 lisamärkuse 1 alusel ei saa kõnealust kastmeliiki käsitleda rubriiki 2103 kuuluva kastmena, samal ajal kui vastavalt harmoneeritud süsteemi nomenklatuurile oleks seda võimalik klassifitseerida kastmena. [4]

(5) Seetõttu tundub asjakohane ja vajalik jätta koondnomenklatuurist välja grupi 21 lisamärkus 1.

(6) Tuleks märkida, et ei ole suudetud saavutada kokkulepet harmoneeritud süsteemi nomenklatuuri rubriigi 2103 suhtes, mis käsitleb kastmete klassifitseerimist ega kohandada koondnomenklatuuri grupi 21 lisamärkust 1, mis on kehtestatud harmoneeritud süsteemi alusel.

(7) Seega tuleks määrust (EMÜ) nr 2658/87 vastavalt muuta.

(8) Käesolevas määruses ettenähtud meetmed on kooskõlas tolliseadustiku komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 2658/87 I lisas sätestatud koondnomenklatuurist jäetakse välja grupi 21 lisamärkus 1.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 3. november 2003

Komisjoni nimel

komisjoni liige

Frederik Bolkestein

[1] EÜT L 256, 7.9.1987, lk 1.

[2] EÜT L 331, 7.12.2002, lk 3.

[3] EÜT L 48, 19.2.1997, lk 7.

[4] Vt harmoneeritud süsteemi komitee otsus, oktoober 1999 ("Oriental Sweet and Sour Sauce").

--------------------------------------------------